Florin Piersic este internat, în continuare, la Institutul Inimii "Niculae Stăncioiu" din Cluj-Napoca, iar starea sa este bună, anunță medicii. Actorul a suferit duminică, 5 mai, o intervenţie de extragere a sondelor unui stimulator cardiac pe care îl avea.
"Pot să vă spun că în cursul zilei de duminică a suferit o intervenţie de extragere de sonde şi îndepărtarea de stimulator. E într-o stare bună, sub tratament medicamentos în continuare, intervenţia a decurs fără probleme", a declarat marţi, 7 mai, managerul Institutului Inimii, Florin Crişan.
Marele actor Florin Piersic, în vârstă de 88 de ani, a fost internat de urgență luni, 29 aprilie, și operat într-un spital din Cluj-Napoca.
Conform Foaiatransilvana.ro, starea lui Florin Piersic s-a înrăutățit brusc, la finalul unui spectacol. Dus de urgență la spital, medicii au concluzionat că este vorba despre o infecție, care ulterior s-a localizat la nivelul unuia dintre genunchi.
La o zi după această intervenție chirurgicală, actorul a fost transferat la Institutul Inimii din Cluj-Napoca pentru a fi supravegheat cu atenție, având în vedere vârsta înaintată şi faptul că are montat un stimulator cardiac.